હત્યાકાંડમાંથી બચી જનારા કેદીઓઓમાં પણ ઓસ્કરના પરોપકારી લેબર કેમ્પ બાબતે કેટલીક શંકા-કુશંકાઓ પ્રવર્તતી હતી, અને શિન્ડલરની જેરુસલેમની મુલાકાત સમયે એક પ્રેસ કોન્ફરન્સમાં પત્રકારો દ્વારા આ શંકા-કુશંકાને અવાજ પણ આપવામાં આવ્યો હતો! ઓસ્કરને પૂછવામાં આવ્યું હતું, “એવું કઈ રીતે બન્યું, કે તમે ક્રેકોવ વિસ્તારના બધા જ ઉચ્ચ એસએસ અધિકારીઓને ઓળખતા હતા?” તેમને જવાબ આપતાં ઓસ્કરે કહેલું, “ઇતિહાસના એ તબક્કે, યહૂદીઓના ભવિષ્ય બાબતે હું જેરુસલેમના મુખ્ય રેબી સાથે તો ચર્ચા ન જ કરી શકુંને!” ઓસ્કરના આર્જેન્ટિનાના વસવાટના અંતિમ તબક્કે, ‘યાદ વાસેમ’ના ડિપાર્ટમેન્ટ ઑફ ટેસ્ટિમનીઝે તેની પાસે ક્રેકોવ અને બ્રિનલિટ્ઝમાંની તેની પ્રવૃત્તિ બાબતે એક કેફિયત માગેલી, જે ઓસ્કરે આપેલી પણ ખરી! હવે ઇત્ઝાક સ્ટર્ન, જેકોબ સ્ટર્નબર્ગ અને મોશે બેજસ્કી (જે એક સમયે ઓસ્કર માટે ખોટા સ્ટેમ્પ બનાવનાર મુખ્ય કારીગર હતો, અને હવે એક આદરણીય વિદ્વાન વકીલ હતો), આ ત્રણેયના અંગત પ્રયત્નો અને તેમના પ્રભાવને કારણે જ ઓસ્કરને અધિકૃત રીતે બિરદાવવાના પ્રશ્નને ‘યાદ વાસેમ’ના બોર્ડ ઑફ ટ્રસ્ટીઝ દ્વારા હાથ પર લેવામાં આવ્યો હતો! બોર્ડના ચેરમેન હતા જસ્ટિસ લેન્દાઉ, જે આઇકમેનના મુકદ્દમાના પ્રિસાઇડિંગ જજ પણ હતા!